กรณ์ยันเงินไหลเข้าของจริง ต่างชาติมั่นใจพื้นฐานศก.
รมว.คลังการันตีไม่มีภาษีประชาชนปั่นหุ้น เผยนักลงทุนมั่นใจสถานการณ์ประท้วงไม่มีเหตุรุนแรง
18 มี.ค. 2553

รมว.คลังการันตีไม่มีภาษีประชาชนปั่นหุ้น เผยนักลงทุนมั่นใจสถานการณ์ประท้วงไม่มีเหตุรุนแรง
นายกรณ์ จาติกวณิช รมว.คลัง กล่าวว่า รัฐบาลไม่ได้ใช้เงินภาษีของประชาชนเข้าไปซื้อหุ้นในตลาดหลักทรัพย์ เพื่อดันดัชนีให้สูงขึ้นแม้แต่สตางค์แดงเดียว ทั้งนี้ การขึ้นของดัชนีตลาดหลักทรัพย์มีอย่างต่อเนื่องมาตั้งแต่ก่อนการชุมนุมแล้ว สาเหตุเพราะผลประกอบการของบริษัทจดทะเบียนดีขึ้น และเศรษฐกิจโดยรวมที่มีการฟื้นตัว รวมถึงเศรษฐกิจต่างประเทศของประเทศคู่ค้า ก็มีการขยายตัวที่ดี
นอกจากนี้ที่ผ่านมารัฐบาลก็มีมาตรการต่างๆมากระตุ้นเศรษฐกิจ ทั้งการลดค่าใช้จ่าย และการเพิ่มรายได้ ของประชาชนในโครงการประกันรายได้เกษตรกร ทำให้รายได้ของประชาชนที่ผ่านมาขยายตัวดีขึ้นถึง 30% 
นักลงทุนมีความเข้าใจที่ดีแม้แต่เรื่องการประท้วงของกลุ่มผู้ประท้วงที่ผ่านมา ซึ่งแสดงให้เห็นว่าผู้ชุมนุมมีวินัยและใช้วิธีสันติไม่ได้เกิดความรุนแรง อย่างที่หลายฝ่ายวิตก 
สำหรับค่าเงินบาทที่แข็งขึ้น จากการซื้อขายหุ้นที่สูงขึ้น  รมว.คลัง ยอมรับว่าค่าเงินแข็งขึ้นกระทบต่อผู้ส่งออก แต่ขณะเดียวกันก็ส่งผลดีต่อผู้นำเข้า ทำให้มีต้นทุนที่ถูกลง ซึ่งรัฐบาลก็พยายามเร่ง โครงการลงทุนที่ต้องซื้อวัตถุดิบจากต่างประเทศ เพราะจะทำให้ประหยัดงบประมาณมากขึ้น เช่น โครงการรถไฟฟ้า 
ที่ผ่านมาระหว่างไปโรดโชว์ที่ประเทศญี่ปุ่นได้หารือกับรมว.คลังญี่ปุ่นและองค์กรความร่วมมือระหว่างประเทศแห่งญี่ปุ่นหรือไจก้า ให้เร่งอนุมัติโครงการเงินลงทุนเงินกู้ สร้างสะพานข้ามแม่น้ำเจ้าพระยาที่ จ.นนทบุรี และการลงทุนสร้างรถไฟฟ้าสายสีม่วงเฟสสอง